b'\n_START_ARTICLE_\nKastav\n_START_SECTION_\nLega\n_START_PARAGRAPH_\nKastav le\xc5\xbei na dominantni vzpetini ob severnem robu kvarnerskega zaliva ter je sredi\xc5\xa1\xc4\x8de \xc5\xa1ir\xc5\xa1ega re\xc5\xa1kega mestnega obmo\xc4\x8dja, \xc4\x8deprav se je zgodovinsko zmeraj gledal kot del Istre. Stari del mesta stoji na 378 m visokem gri\xc4\x8du 10 km severozahodno od Reke, ter je \xc5\xbee dolgo priljubljena izletni\xc5\xa1ka to\xc4\x8dka.\n_START_SECTION_\nZgodovina\n_START_PARAGRAPH_\nSedanje naselje se je najverjetneje razvilo na lokaciji nekdanjega japodskega prazgodovinskega naselja ter na rimskih in bizantinskih utrdbah. V za\xc4\x8detku 7. stoletja so kraj naselili Slovani. V srednjem veku je bil Kastav sredi\xc5\xa1\xc4\x8de Kastavske gospode, ki sta ji pripadala \xc5\xa1e Mo\xc5\xa1\xc4\x87enice in Veprinac, ter sredi\xc5\xa1\xc4\x8de hrva\xc5\xa1ke upravne, cerkvene in kulturne tradicije. Mesto je bilo v srednjem veku obdano z obrambnim zidom z ve\xc4\x8d obrambnimi stolpi od katerih so nekateri \xc5\xa1e deloma ohranjeni. Na ju\xc5\xbenem dostopu v mesto \xc5\xa1e danes stojijo utrjena mestna vrata skozi katerega vodi pot do trga Lokovina (Kapitanova lokev), kjer stoji gotska cerkev sv. Trojstva postavljena v 15. stoletju, hi\xc5\xa1a mestnega kapitana, mestna lo\xc5\xbea iz leta  1521 in vodni rezervoar z napisom vklesanim na kamniti ograji s katerim oznanjajo, da so tu leta 1666 zaradi prevelikih dajatev utopili kapitana Morellija. Baro\xc4\x8dna \xc5\xbeupnijska cerkev sv. Jelene s prosto stoje\xc4\x8dim zvonikom ima klopi iz 17. stoletja, baro\xc4\x8dni oltar in krstilnica pa sta iz 18. stoletja. _NEWLINE_V drugi polovici 15. stoletja je nastal tako imenovani Kastavski statut, ki je urejal \xc5\xbeivljenje v mestu. V Kastavu je bilo pomembno sredi\xc5\xa1\xc4\x8de hrva\xc5\xa1kega narodnega preporoda v Istri, leta 1866 je bila tu odprta prva hrva\xc5\xa1ka knji\xc5\xbenica s \xc4\x8ditalnico v Istri, 1870 prvi istrski tabor, 1886 pa je bil odprt Narodni dom. Do voja\xc5\xa1kega zloma Avstro-Ogrska je bil v Kastav v sestavu avstrijske pokrajine Istre. Z rapalsko pogodbo je mesto pripadalo Kraljevini Srbov, Hrvatov in Slovencev, med leti 1922 do 1929 je bilo del Ljubljanske pokrajine, od 1929 pa del Savske banovine.'